Nepáčia sa jej chystané pravidlá o ochrane autorských práv na webe.

Doplnené 21.3. o 2:10: Stránka Wikipédie je už od noci nedostupná a nachádza sa nej len oznam s titulkom „Vedomosti potrebujú moderné autorské právo vhodné pre otvorený internet“ na čiernom podklade.

Pokračovanie pôvodného článku: Vo štvrtok 21. marca nebude fungovať slovenská verzia populárnej Wikipedie. Redakcii Živé.sk to potvrdilo združenie Wikimedia Slovenská republika. Obľúbený zdroj informácií dočasne odstavia na protest proti kontroverznej smernici EÚ o autorských právach na takzvanom jednotnom digitálnom trhu, ktorej schválením sa bude zaoberať Európsky parlament (EP) zrejme už koncom tohto mesiaca.

fotogaléria Slovenská Wikipedia na protest proti smernici EÚ zobrazuje len oznam. Zdroj: Redakcia

Kameňom úrazu sú články 11 a 13, ktorým sme sa v uplynulých mesiacoch opakovane podrobne venovali. Prvý menovaný sa týka poplatkov za využívanie titulkov online článkov, sprievodných fotografií či krátkych úryvkov textu zobrazovaných sociálnymi sieťami pri ich zdieľaní používateľmi, prípadne pri zobrazovaní obsahu spravodajskými agregátormi typu Google News.

Článok 13 by naopak preniesol zodpovednosť za porušovanie autorských práv z používateľov na platformy, ktoré umožňujú verejné zdieľanie obsahu. Očakáva sa, že dôsledkom zavedenia článku do praxe by bolo plošné nasadenie automatických filtrov, ktoré by kontrolovali všetok nahrávaný obsah. Hrozilo by, že zablokované by bolo aj množstvo legitímneho obsahu.

Zatiaľ čo článok 13 sa Wikipédie priamo nedotýka, podľa nemeckej europoslankyne Julie Redaovej môže mať problémy práve kvôli článku 11. Konkrétne kvôli zoznamu referencií a ďalších odkazov, ktoré sa nachádzajú pod každým textom internetovej encyklopédie. Komplikácie by vraj mohli zasiahnuť aj projekt Wikidata – centrálne úložisko štruktúrovaných dát rôznych projektov Wikimedia.

Nebudú jediní

Detaily k protestu Slováci zatiaľ nezverejnili, plánujú sa však pripojiť k iniciatíve nemeckej Wikipédie. Vo štvrtok namiesto hľadaného obsahu zobrazí informačnú stránku s možnými dôsledkami zavedenia chystanej smernice. Do protestu sa zapojí aj česká Wikipédia, upozornil web Technet.cz.

V uplynulých mesiacoch zástupcovia štátov na pôde inštitúcií EÚ rokovali o finálnej podobe textu kontroverznej smernice. Posledným krokom pred jej prijatím je hlasovanie v pléne Európskeho parlamentu. Ten ju už raz v septembri schválil, avšak mnohí poslanci tak urobili s vidinou výraznejších úprav v jej konečnom znení. K zásadnému posunu vpred ale nedošlo. Pripomeňme, že o smernici bude hlasovať aj 13 slovenských poslancov (takto hlasovali v septembri).

Parlament bude mať tri možnosti:

schváliť smernicu v kompletnom znení,

schváliť ju, avšak vyškrtnúť články 11 a 13,

úplne smernicu zmietnuť zo stola.

V uplynulých mesiacoch vznikol projekt Pledge 2019, ktorý poslancov vyzýva, aby sporné články smernice odmietli. Na svojom webe návštevníkom ponúka kontakt na poslancov, ktorí ich krajinu zastupujú v EP. Môžu im tak ľahšie zaslať svoj názor.

Web zároveň informuje o poslancoch, ktorí „zložili prísľub“, že budú hlasovať proti spornému dokumentu. Spomedzi slovenských zástupcov na zoznam patria len Monika Beňová (Smer-SD) a Richard Sulík (SaS).

Doplnené 21. marca o 19.30: Svoj zámer hlasovať za odmietnutie smernice medzičasom prezentoval aj europoslanec Branislav Škripek (OĽaNO). „Budem hlasovať proti prijatiu smernice, pretože aj v aktuálnej podobe obsahuje sporné filtre, ktoré majú určovať, čo sa bude zobrazovať používateľom a čo nie. Dnes vieme, že v praxi nefungujú. Algoritmy nedokážu rozlišovať humor, iróniu či sarkazmus,” uviedol vo vyhlásení. Myslí si, že veľké spoločnosti, ako Google a Facebook, v konečnom dôsledku získajú trhovú výhodu v porovnaní s malými a strednými podnikmi.